12.1.2022
RO
Jurnalul Oficial al Uniunii Europene
C 15/95 Miercuri, 19 mai 2021
lipsirile de libertate ilegale, hărțuirea și anchetarea penală neîntemeiată a jurnaliștilor care au semnalat probleme în gestionarea de către Turcia a pandemiei de COVID-19; observă că pandemia de COVID-19 a condus la o creștere rapidă a ratelor șomajului și sărăciei în Turcia;
64. subliniază că o modernizare a uniunii vamale ar fi benefică pentru ambele părți și ar menține Turcia ancorată economic și normativ în UE, pe lângă crearea unei noi șanse de dialog și cooperare pozitivă, oferind un cadru de reglementare mai bun pentru investițiile UE în Turcia, inclusiv un mecanism de soluționare a litigiilor, și ar fi un catalizator pentru crearea unui număr mai mare de locuri de muncă atât în UE, cât și în Turcia, precum și pentru proiecte de cooperare în cadrul Pactului verde european; subliniază că, având în vedere circumstanțele actuale – inclusiv lista din ce în ce mai lungă a abaterilor Turciei de la obligațiile actuale, faptul că UE și Turcia se află în prezent într-un litigiu în fața Organizației Mondiale a Comerțului sau apelurile inacceptabile la boicotarea statelor membre ale UE – se pare că modernizarea uniunii vamale va fi deosebit de dificilă, dar consideră că ar trebui lăsată o ușă deschisă pentru a facilita eforturile constructive și un nou dialog în legătură cu toate chestiunile nesoluționate și pentru a explora condițiile pentru modernizarea uniunii vamale; reiterează faptul că această modernizare va trebui să se bazeze pe o condiționalitate riguroasă în materie de drepturi ale omului și libertăți fundamentale, așa cum se prevede în criteriile de la Copenhaga, pe relații de bună vecinătate cu UE și cu toate statele sale membre și pe aplicarea sa fără discriminare; reamintește, în acest sens, că uniunea vamală actuală nu își va atinge potențialul maxim până când Turcia nu va aplica complet Protocolul adițional pentru a extinde Acordul de la Ankara la toate statele membre, fără rezerve și discriminări față de acestea, și cât timp nu vor fi soluționate actualele fricțiuni comerciale;
65. continuă să sprijine procesul de liberalizare a regimului vizelor odată ce vor fi îndeplinite condițiile stabilite în această privință; subliniază că liberalizarea regimului vizelor ar constitui un pas important în facilitarea contactelor interpersonale și observă că aceasta este extrem de importantă, în special pentru studenți, cadre universitare, reprezentanți ai mediului de afaceri și persoane cu legături familiale în statele membre ale UE; salută circulara prezidențială din mai 2019 prin care se solicită accelerarea demersurilor, dar subliniază că au avut loc foarte puține progrese reale în privința celor șase criterii de referință care mai trebuie să fie îndeplinite de Turcia; solicită guvernului Turciei să respecte pe deplin aceste criterii de referință, într-un mod nediscriminatoriu, inclusiv în raport cu toate statele membre ale UE, și să se concentreze în special pe Legea privind combaterea terorismului și pe Legea privind protecția datelor;
66.
ia act de importanța pe care o are pentru UE și statele sale membre și pentru Turcia menținerea unui dialog și a unei cooperări strânse în chestiunile de politică externă și de securitate; recunoaște că, la fel ca orice țară suverană, Turcia își poate desfășura propria politică externă în acord cu interesele și scopurile sale; consideră totuși că Turcia, în calitate de țară candidată la aderarea la UE, ar trebui să urmărească o aliniere tot mai mare a politicii sale externe la cea a Uniunii, în cadrul politicii externe și de securitate comune (PESC); regretă profund că, în pofida acestor așteptări, Turcia a decis să acționeze unilateral și să intre constant în conflict cu prioritățile UE într-o gamă largă de chestiuni de politică externă și că, drept urmare, proporția de aliniere a Turciei la PESC s-a redus la doar 14 %; încurajează Turcia să urmărească cooperarea strânsă și să continue coordonarea cu UE în chestiunile de politică externă, de apărare și securitate, inclusiv în domeniul combaterii terorismului; reamintește că Turcia este un membru vechi al NATO și este situată într-o poziție geostrategică cheie pentru menținerea securității regionale și pentru întărirea securității europene; accentuează faptul că, în calitate de membru NATO, Turcia ar trebui încurajată să acționeze în conformitate cu Tratatul NATO, care prevede că statele membre ar trebui să nu recurgă, în relațiile lor internaționale, la amenințări sau la uz de forță într-un mod care să contravină obiectivelor Organizației Națiunilor Unite; ia act și de faptul că statele membre UE și Turcia continuă să coopereze pe teme de importanță strategică (militară) în cadrul NATO; mai reamintește că UE și NATO rămân partenerii cei mai de încredere pe termen lung pentru Turcia în cooperarea internațională în materie de securitate și invită Turcia să păstreze coerența politică în domeniul politicilor externe și de securitate, având în vedere rolul său de membru al NATO și de țară candidată la aderarea la UE, și să se re-angajeze pe deplin față de NATO ca unica sa ancoră de securitate; invită la inițierea unui dialog transatlantic privind relațiile cu Turcia cu noua administrație a SUA în vederea adoptării unei politici comune față de Turcia și împreună cu aceasta care să urmărească întărirea cooperării și convergenței noastre în materie de valori și interese;
67. subliniază că, indiferent ce solicitări ar avea Turcia, acestea ar trebui apărate prin diplomație și dialog, în temeiul dreptului internațional, și că orice încercare de a exercita presiuni asupra altor țări prin uz de forță, amenințări sau retorică ostilă și ofensatoare, în special la adresa UE și a statelor sale membre, este inacceptabilă și incompatibilă cu statutul unei țări candidate la aderarea la UE; invită, în acest sens, Comisia și Vicepreședintele Comisiei/Înaltul Reprezentant al Uniunii pentru afaceri externe și politica de securitate (VP/ÎR) să adopte o poziție fermă față de toate declarațiile jignitoare la adresa UE și a statelor sale membre ale reprezentanților guvernului turc;